
Exterminio de intelectuais e políticos: os exemplos 
de Xoán Xesús González e Roberto Blanco Torres 


Marcos Seixo Pastor 


Introdución 

No momento de avaliar a temática que pretendía abordar 
neste congreso surxíronme certas dúbidas sobre se a materia na 
que quería entrar era a da represión no concello de Cuntis en xeral 
ou ben a que padeceron en concreto dous destacados intelectuais e 
políticos cuntienses como foron Blanco Torres e Xoan Xesús, dos 
que me xa teño ocupado en varios traballos. Finalmente, optei pola 
segunda alternativa, aínda que, dada a falta de rigorosidade que 
suporía tratar as personaxes independentemente da súa contorna 
vital, non podo deixar de facer uns breves apuntamentos ao 
contexto represivo do 36 en Cuntis, que non é especialmente 
singular e que precisamente por iso pode resultar de maior interese 
como modelo paradigmático do que aconteceu noutras vilas do 
país, e ademais por considerar a oportunidade única que supón 
esta xuntanza para reproducir os nomes de moitos cuntienses, 
coñecidos e camaradas dos dous escritores máis senlleiros que 
enxendrou este concello e que, como eles, padeceron as tráxicas 
consecuencias da súa coherente lealdade e entrega á causa republi- 
cana. 

O 36 en Cuntis 

O panorama cultural, económico, social e político da vila 
termal antes do 36 caracterizábase por un bo grao de prosperidade, 
especialmente durante a II República; prosperidade á que contri- 
buíu en boa medida a eficaz executoria de quen quizais foi o mellor 
alcalde con que contou Cuntis na súa historia, o canteiro Manuel 
Rodríguez. No ambiente sociocultural é de destacar ademais dun 
culto e selecto ambiente organizado en torno ao Hotel Balneario 
(concorrido por coñecidos escritores, xomalistas, maxistrados, polí- 
ticos...), o labor dunha activa e combativa xuventude que ademais 
de chegar a fundar xomais de carácter anticaciquil e promover acti- 
vidades poéticas e teatrais (especialmente no caso dalgiins mestres 

e estudantes), participaban moi activamente no galeguismo, no 
esquerdismo republicano e no movemento agrario local, enfron- 
tados ao máis recalcitrante caciquismo representado polo Sindicato 
Católico Agrario, integrado polos máis reaccionarios oligarcas da 
vila, entre os que non podía faltar o clero, como é o caso de Santiago 
Abuelo, abade da fegresía de Sta. María de Cuntis, e Xosé Toubes, 
que aínda que era cuntiense estaba ao cargo da parroquia coruñesa 
de S. Pedro de Mezonzo, e fora fundador do xornal conservador 
coruñés El Ideal Gallego. 

En maior ou menor medida toda esta mocidade da que falá- 
bamos sufriu a represión coa sublevación fascista do 18 de xullo: 
represalias de tipo laboral, especialmente no caso de mestres e 
funcionarios municipais (que enboa parte dos casos foron inhabili- 
tados); confinamento na illa de San Simón e outros cárceres; o exilio 
para quen conseguiu fuxir a tempo, como foi o caso do excelente 
pintor e escultor local Uxío Souto, bo amigo de Xoán Xesús e de 
Blanco Torres cos que compartía o ideario galeguista e esquerdista. 
Uxío salvaríase da masacre cruzando os Pirineos e permanecendo 
durante un penoso período de tempo nun campo de concentración 
en S. Ciprián de Perpignan (Francia); experiencia que deixou unha 
fonda pegada na súa obra. Posteriormente conseguiu atravesar o 
océano e instalarse para o resto dos seus días en México, país no 
que a súa obra goza dun prestixio que, por motivos que todos nós 
podemos intuír, non se lle outorga na súa propia terra natal, un 
feito que pode parecer disparatado, pero que é a tónica dominante 
en boa parte dos que padeceron as represalias políticas do fran- 
quismo. 

Coa noticia da sublevación militar, concentráronse na capital 
do concello campesiños de todas as parroquias para solicitar armas 
e defender a república, mais fóronlle negadas. Ademais, ao igual 
que sucedeu noutros lugares, formouse un Comité Revolucionario 
da Fronte Popular, no que se integraron, entre outros, o alcalde M. 
Rodríguez, Xosé Pena, Antonio Ríos e Sabino Sueiro, os cais, dado 
o seu espírito quizais excesivamente humanitario, salváronlle a 
vida ao cura Toubes proporcionándolle un coche para que fuxira 
de Cuntis no inicio do enfrontamento. Tamén protexeron ao falan- 
xista e cura párroco, Santiago Abuelo e, por requerimento explícito 
das propias claustrais, o convento beneditino 1 . Xestos xenerosos 
que tanto Toubes como Santíago Abuelo non terían moito en conta 
cando posteriormente, desde os seus despachos, ditaminaban un 
bo número de paseos. 

Con todo, os sectores máis reaccionarios, tanto laicos como reli- 
xiosos, unidos aos máis fanátícos militantes da Falanxe axiña come- 
zaron a organizarse a partir do día 21, cando a garda civil sae á rúa 

despois duns días de indecisión e remata coa resistencia popular. 
Se ben en Cuntis os falanxistas locais non sabemos se foron máis 
aló de detencións e tundas a elementos esquerdistas así como 
algiins cortes de pelo a mulleres, o que si sabemos é que se despra- 
zaban a concellos próximos, onde chegaron a torturar e asasinar 
salvaxemente algunhas persoas de coñecida vocación republicana. 
Elaboraron ademais unha lista negra, na que figuraban Manuel 
Rodríguez, Serxio González, Sabino Sueiro, Avelino Ares Villaverde, 
Francisco Lois Couso e Xoán Xesús González, quen a pesar de 
residir en Compostela estaba moi integreado na dinámica social do 
concello natal. Os tres primeiros foron condenados a deportación, 
termo que agochaba o verdadeiro propósito, o paseo. Deste xeito 
Manuel e Serxio foron asasinados despois de entregárense inxe- 
nuamente e seren levados á zona de Lalín, de onde non regresaron 
con vida. O fillo do alcalde Rodríguez foi enviado á fronte a loitar a 
carón dos nacionais, morrendo aló en extrañas circunstancias que 
fan supor que tamén foi liquidado, pois o seu nome é o único que 
non figura na fachada da igrexa da súa parroquia xunto aos outros 
"caidos por la patria", que por suposto eran só os do bando 
gañador. Pola súa banda, Sabino optou por botarse ao monte, onde 
sobreviviu durante trinta e tres tortuosos meses. Posteriormente 
confiando nas falsas promesas do réxime entregouse, sendo encar- 
cerado durante máis de dous anos e chegando a ser condenado a 
morte, sentencia que non se chegou a executar, pois se lle conmutou 
pola de cadea perpetua. 

No mes de agosto foron detidos moitos republicanos cuntienses, 
entre eles Avelino Ares Villaverde, Manuel Alonso Rodríguez, 
Antonio Aboi Torres (que fora militante da Unión Socialista 
Gallega que fundara o seu amigo Xoán Xesús González), Francisco 
Porto Touceda, Pablo Baños Mariño, Xosé Pena Sayáns, Ramón 
Fuentes Sayáns, Ramón Ferreiro Folgar, Manuel Pisos Villar, Xosé 
Campos Caneda, Secundino Limeres Campos, Maximino Pardal 
Fabeiro e Edilberto Lois Couso. Foron enviados primeiro á cadea 
de Caldas de Reis, onde xa estaban retidos o mestre Antonio Ríos 
Fernández e Pedro Carballo Blanco (sobriño de Roberto Blanco 
Torres que estivera un tempo agochado na rectoral de Lores prote- 
xido polo seu tío o párroco Xermán Blanco), e despois á de 
Pontevedra e ao antigo lazarerto de S. Simón no que tamén foi 
confinados os mestres Aurelio Rey García (Unha persoa moi apre- 
zada na vila termal) e Xosé Viéitez de Soto (que exercía na aldea 
cuntiense de Magán). En S. Simón desaparecería Avelino Ares, sen 
que en principio se soubese o seu paradeiro (en realidade fora 
paseado e enterrado nun cemiterio da zona). Axiña comezaría un 
sofocante ir e vir para os encausados que permanecían con vida. 

pasando en distintas ocasións polo vello instituto de Pontevedra, 
que se usou como cadea para os presos políticos, polo cárcere da 
cidade e polo edificio da Deputación, no que, en febreiro do 37, 
despois de numerosos interrrogatorios e traslados, tivo lugar un 
xuízo colectivo, cun tribunal no que actuou como relator Rivero de 
Aguilar (que fora fiscal na causa contra Alexandre Bóveda); como 
Xuíz, Fco. Sanmantín Carreño e como fiscal, Otero Goyanes. No 
expediente pedíase a pena de morte ou reclusión a perpetuidade. 
Algúns dos múltiples encausados foron condenados a cadea 
perpetua ou a penas que oscilaban entre os 12 e os 20 anos de 
prisión. 

Xoán Xesús González 

Naceu en Sevil, aldea da parroquia de Cequeril (Cuntis) en 
novembro de 1895 no seo dunha familia labrega. Na primeira 
adolescencia comeza a traballar como peón de canteiro, tarefa que 
combinaba co traballo no campo, unha actividade na que se 
iniciara desde neno e á que nunca renunciaría. O contacto directo 
coa problemática campesiña e do mundo obreiro producirá en 
Xoán Xesús unha sensibilidade especial, que será a causa dun rexo 
compromiso social. 

Na xuventude marcha para Santiago, onde comezaría a 
compaxinar o oficio da pedra cos estudos, rematando a carreira de 
Maxisterio, que exercerá durante pouco tempo, optando por dedi- 
carse ao xornalismo, profesión na que axiña acadará tal prestixio 
que chegará a ser elixido secretario da Asociación da Prensa de 
Compostela en agosto de 1925. A súa carreira xornalística iniciáraa 
na redacción de E1 Compostelano. Posteriormente escribiría para 
moitos xomais galegos como o vigués El Pueblo Gallego, do que era 
correspondente en Compostela; o ourensán La Zarpa, que fora 
fundado polo crego e axitador Basilio Alvarez e no que coincidiría 
co seu veciño Blanco Torres; no tamén vigués La Concordia, dirixido 
entón polo seu amigo Miguel Femández Lema; así como no xornal 
galeguista e de esquerdas Claridad, que sería antecesor do sema- 
nario Ser. Colaborou tamén no combativo xomal Trabajo (voceiro 
da Agrupación Socialista compostelá), no galeguista A Nosa Terra, 
en publicacións agrarias de diversos puntos de Galiza, como El 
Emigrado da Estrada, na prensa madrileña, especialmente en 
España, e en rotativos da emigración americana: Raza Celta de 
Montevideo, Galicia de La Habana, Céltiga de Buenos Aires... Tamén 
chegou a fundar e dirixir dous periódicos de grande prestixio, 
como foron o semanario santiagués El País Gallego e o quincenario 
Amañecer. 

Desde a chegada á cidade verase plenamente integrado na 
loita a prol do galeguismo e o sindicalismo obreiro, converténdose 
ademais nun dos militantes máis activos do movemento agrario 
tanto na comarca de Compostela como no seu Cuntis natal, 
concello co que nunca chegou a perder o contacto, non só por 
motivos familiares e de amizade senón tamen culturais e sociais. 

Contra finais dos anos vinte comeza os estudos na Facultade 
de Dereito. Aquí entrará en contacto cunha xeración de estudantes 
galeguistas como Fole, Santiso Girón, Seoane, Bouza Brei, Femández 
del Riego... que incentivarán a súa participación nas mobilizacións 
estudantís da época, nas que terá un papel destacado a FUE 
(Federación Universitaria Escolar). En 1929 o cuntiense acadará o 
cargo de vicepresidente da recén creada Asociación de Dereito. 
Rematados os estudos chegou a exercer como avogado nos bufetes 
que estableceu en Compostela e na Estrada. 

O intento de síntese das doutrinas socialista e nacionalista foi 
unha teima constante ao longo da súa traxectoria vital, algo no que 
coincidiu con intelectuais como Quintanilla, Suárez Picallo, X. 
Vicente Viqueira ou Victoriano Buxán. Así X. Xesús nos inicios da 
República milita na Agrupación Nazonalista de Compostela, da 
que el mesmo fora promotor, ao tempo que ocupa o cargo de secre- 
tario da Agrupación Socialista de Compostela, desde a que funda a 
Federación de Enhdades Socialistas, Obreras, Agrarias y Marineras 
de la comarca de Santiago de Compostela. Porén, topámonos con 
continuas discrepancias coa liña oficial do Partido Socialista ao que 
increpa polo seu centralismo reseso e retrógrado, feito que produ- 
cirá varios intentos de escisión. O primeiro deles foi o Partido 
Laborista Gallego que crea a finais de 1930. Tras de múltiples 
debates internos, en agosto de 1932 funda o Seminario de Estudios 
Socialistas que desembocará na constitución dun novo partido, de 
carácter nacionalista, a Unión Socialista Gallega na que se inte- 
graron, entre outros, Indalecio Castro, Antonio Fuentes, X. María 
Caramés, Ramón Guimil, Manuel Moure e o cuntiense Antonio 
Aboi Torres. A USG chegou a presentar candidatura nas catro 
provincias nas eleccións de 1933: Núñez Rodríguez por Ourense, 
Siervo González por Lugo, Francisco Guimarei por Pontevedra e 
Xoán Xesús pola Coruña. 

A vitoria dos conservadores nas eleccións de 1933 foi o desen- 
cadeante da unión de múltiples forzas progresistas para constituír 
Izquierda Republicana, na que se integrará a USG, sendo desig- 
nado o cuntiense secretario xeral na agrupación compostelá. Con 
todo, novas desavinzas producirán a súa expulsión. En agosto de 
1935, despois dun fracasado intento de reactivar a USG, crea o VIR 
(Vanguardia de Izquierda Republicana), no que militarán políticos 

como Borobó, Maximino Castiñeiras, Ramón Esturado ou o sindi- 
calista compostelán Xosé Pasín, que exercerá a presidencia. 

Ademais dunha intensa actividade xornalística e política 
legounos unha abondosa obra literaria: múltiples e lúcidos traba- 
llos ensaísticos dos que só se consevan tres: Hacia una morfología de 
la vida Gallega, En pé campesiños e Regionalismo, nacionalismo, separa- 
tismo; varias obras narrativas como as titulada Ana María, A filla da 
patrona, A modelo de Paco Asorei e Teresiña Novás. É tamén autor 
do poemario Agarimos, e de ao menos dúas pezas teatrais en 
galego: Carmiña, que chegou a ser estreada polo grupo teatral La 
Raza que dirixía o cuntiense Manuel Mesejo Campos (amigo seu 
desde a infancia), e o drama amoroso titulado Felisa. No campo 
teatral tamén destacou como actor no cadro dramático Universidade 
que dirixía Cotarelo Valledor. 

Co golpe militar, Xoán Xesús colabora co recén constituído 
Comité da Fronte Popular para loitar pola defensa da República. 
Encabezou a columna de obreiros e campesiños da zona de Teo, 
que desfilou polas rúas de Compostela e tomou edificios como o de 
Correos e Telégrafos. Tamén participou na detención dun tren que 
viña de Vigo con munición e explosivos para as tropas franquistas, 
facendo unha barricada con rollas de piñeiro e entrando en 
combate cos falanxistas e a garda civil. Derrotado o seu pequeño 
exército, Xoán Xesús andou fuxido algun tempo polos montes de 
Cuntis, a pesar de que unha persoa con influencias se ofreceu para 
axudalo a saír do país vía Portugal, este negouse en espera de que 
o bando leal gañase a guerra e todo voltara á normalidade. Unha 
imprudente cita nun día de feira na vila da Estrada foi fatídica, pois 
alí foi detido, trasladado á prisión de Santiago, sometido a consello 
de guerra e fusilado o 12 de setembro de 1936 xunto con Faustino 
Líster, Serafín Mariño, Xosé Pose Míguez e Xosé Cousís Castro. Os 
seus restos repousan baixo unha lousa do cemiterio de Cequeril, 
despois de seren tiasladados alí pola familia en 1941. A día de hoxe, 
nin unha soa inscrición recorda, para vergonza das nosas autori- 
dades políticas, nin alí nin en ningún outro lugar, que existiu Xoán 
Xesús González, unha das persoas que máis loitou pola liberación 
nacional e social da súa terra, poñendo todas as súas capacidades 
como político, conferenciante, xomalista, ensaísta, e mesmo como 
actor, dramaturgo, novelista e poeta, ao servicio da rexeneración do 
seu país, empresa pola que lle foi arrebatada a vida. 

Roberto Blanco Torres 

A casa dos Blanco Torres foi case unha institución na que se 
formaron Roberto e os seus irmáns. Os pais eran persoas dun bo 

nivel cultural: Carme Torres era mestra e Pedro Blanco fixera estudos 
eclesiásticos e dedicaba boa parte do seu tempo a actividades 
xomalísticas e literarias. Os alicerces da súa sólida cultura iranse así 
ancorando xa na infancia gracias ao disfrute dunha ben surtida 
biblioteca familiar. Nacera o 18 de marzo de 1891, sendo o máis 
novo dunha numerosa prole. A morte temperá da súa nai fixo que 
o pai se entregase especialmente á educación do benxamín da 
familia, e mesmo que o iniciara no mundo do xomalismo e a litera- 
tura. Por estes anos eran moi frecuentes as visitas do xornalista 
vigués Xaime Solá ao hotel de Cuntis... E precisamente en E1 
Noticiero de Vigo, dirixido por Solá, será onde verán a luz os 
primeiros traballos de Roberto cando apenas contaba doce ou trece 
anos. 

En 1905 morre o seu pai, e ao ano seguinte, con tan só 15 anos, 
marcha para Cuba. Será frecuente a súa presencia nas tertulias lite- 
rarias xunto a persoeiros da talla de Curros, Fontenla Leal, 
Adelardo Novo, Xulio Sigüenza, R. Cabanillas, A. Vilar Ponte... 
chegando a coñecer en 1913 ao lider agrarista Basilio Alvarez 
nunha viaxe que este fai a Cuba; unha toma de contacto que 
marcará definitivamente ao cuntiense. O seu labor xornalístico 
nesta etapa é intensísimo; artigos, poemas e relatos do xoven 
escritor impregnan as páxinas de mulfitude de publicacións non só 
de Cuba, onde chegou tamén a fundar e dirixir importantes publi- 
cacións de tendencia galeguista, senón tamén de distintos países 
latinoamericanos, así como de Galiza, Madrid e Barcelona. Cando 
en 1916 regresa á terra virá plenamente predisposto para loitar en 
dúas frentes: o nacionalismo e o agrarismo. 

Coa súa chegada a Cuntis, retoma o contacto coa familia e cos 
amigos da infancia. Frecuenta as tertulias do Casino e as do salón 
do Balneario. Comezará unha estimulante relación con mozos de 
Cuntis que comezan a despuntar en distintos terreos, Manuel 
Mesejo Campos e Xoán Xesús González, Uxío Souto... Trátase dun 
tempo en que a vila ten unha intensa actividade cultural, chegando 
a fundarse varios xornais nalgiin dos cais chegou a participar. 

Ao pouco da súa chegada incorpórase á actividade xornalís- 
tica no diario agrarista Galicia Nueva de Vilagarcía, en A Nosa Terra, 
El Ideal Gallego e El Noroeste da Coruña, E1 Correo Gallego de Ferrol, 
Progreso de Pontevedra... E comeza a súa atafegada militancia nas 
Irmandades da Fala e no agrarismo, exercendo un importante 
labor teórico e organizativo, ao tempo que desempeña labores de 
dirección en importantes diarios de carácter progresista, naciona- 
lista, agrarista e anticaciquil como La Zarpa de Ourense, o Galicia, 
Diario de Vigo ou El Pueblo Gallego, no que permanecerá até 
novembro de 1927, cando demite ante a pretensión do director e 

propietario, Manuel Portela Valladares, de poñer o xomal a dispo- 
sición do réxime riverista. É condenado, por un delito de inxurias, 
véndose obrigado a retirarse á aldea natal da súa muller, no 
concello da Peroxa; retiro que aproveitará para a elaboración da 
que sería a súa linica obra poética publicada: Orballo da Media Noite, 
que se editaría en 1929. Apartir de aquí as súas colaboracións tanto 
na prensa galega e madrileña como en publicacións da emigración 
continúan sendo moi frecuentes, así como a intervención en 
distintos postos directivos en xornais como La República de 
Ourense, El Noroeste da Coruña ou El País de Pontevedra. 

Durante a República chegou a ocupar o cargo de Gobemador 
Civil de Palencia. Nestes anos son numerosos os artigos nos que 
propugna a necesidade da instauración dunha verdadeira repú- 
blica federal que garanta unha ampla marxe de autogobemo para 
as distintas nacións do Estado. Unha aspiración que sempre 
defendeu non só como nacionalista membro das Irmandades da 
Fala, senón tamén desde a órbita de partidos como a ORGA, a 
Federación Republicana Galega e, nos últimos tempos, como mili- 
tante de Izquierda Republicana. 

En 1936, despois de tomar posesión da xefatura do gabinete de 
prensa do Ministerio da Gobemación e participar activamente en 
Madrid na campaña a favor do Estatuto, regresa na mesma semana 
en que se celebraba o comicio. O 28 de xuño acode a votar a 
Pontevedra, onde estaba empadroado, pois nos últimos tempos 
exercía de Xefe de Redacción no diario republicano pontevedrés El 
País, e despois marcha para A Peroxa para disfrutar dunhas mere- 
cidas ferias antes de incorporarse ás novas responsabilidades. Cando 
se produce a sublevación fascista, o teimudo xornalista desoe os 
consellos de veciños e amigos que lle din que se agoche, e mesmo Ile 
ofrecen refuxio. A detención, na que participaron, entre outros falan- 
xistas da Peroxa, algiins amigos da familia, produciuse o 22 de xullo, 
catro días despois do golpe militar. Foi confinado durante máis de 
dous meses na Prisión Provincial da cidade, e despois trasladado á 
de Celanova, onde pasa unha noite. O tres de outubro é paseado 
xunto con Euloxio Vázquez e Rizal Villamarín Iglesias, e o catro 
aparecían os corpos en San Fiz de Galez (Entrimo). E)úas balas inse- 
ridas na caluga (unha traumática hemorragia interna, segundo o cer t ifi- 
cado de defunción) poñían fin a cuarenta e catro intensos anos de 
étíca e combate no plano vital, polítíco e literario. 

Tiveron que pasar máis de sesenta anos de silencio e oculta- 
mento até que en 1999 se lle dedicaba o Día das Letras Galegas, 
comezándose entón a andar o camiño, aínda non acabado, para a 
recuperación de quen foi o xornalista máis fecundo e o autor dun 
dos mellores poemarios do seu tempo. 


450 

www.memoriahistoncademocratica.org 


EXTERMINIO DE INTELECTUAIS E POLÍTICOS 


Coda 

Todo o esforzo intelectual, social e político dunha xeración 
nobre, idealista e xenerosa que loitou veementemente pola demo- 
cracia, o progreso e a liberación do seu país, veríase truncado de 
forma tráxica tras a sublevación militar, que trouxo consigo a 
masacre e a desolación. O asasinato converteuse en algo traxica- 
mente cotíán, do que non se libraron boa parte dos nosos escritores 
e xornalistas máis senlleiros: Blanco Torres, Xoán Xesús González, 
Xacinto Santiago, Lustres Rivas, Xaime Quintanilla, Ánxel Casal, 
Bóveda, Díaz Baliño, Víctor Casas, Arturo Noguerol, Xosé Xoán 
Pérez "Caramiñas", Joán Carballeira e unha longa ringleira de 
persoas imprescindíbeis na construción do país. 

Mais aquelas salvaxes represalias son algo máis que historia, 
pois as vítimas aínda as seguen a sufrir hoxe, despois de mortos, 
materializadas nun inxusto esquecemento e postergación que 
conta co silencio cómplice, tácito ou implícito, de moitos investíga- 
dores e polítícos que en nome do progresismo e a concordia optan, 
de xeito covarde e inmoral, por non remexer no pasado; unha actí- 
tude totalmente contraria á que mantemos os que participamos 
neste congreso: se hoxe esquecemos ou infravaloramos o labor dos 
foron ultraxados durante a guerra e a posguerra estamos a ultra- 
xalos nós novamente. Podemos constatar en moitos estudos, espe- 
cialmente no material didáctico dirixido aos estudantes, que se 
segue omitindo inxustamente todo tipo de referencia á obra crea- 
tiva de moitos dos nosos represaliados, poñéndolle unha pesada 
lousa que impide o seu rescate. Un crime tan execrábel como o que 
cometeron os sanguinarios verdugos franquistas e unha actitude 
incomprensibelmente permisiva con aqueles brutais acontece- 
mentos e, polo tanto, con todos os que se poidan presentar en 
calquera período histórico. 

Notas 


'Parte dos datos que forman parte desta introdución foron tomados MagariñOS 
Sueiro. A., " Represión e morte en Cuntis durante a guerra civil e a posguerra. O 
caso do fuxido Sabino Sueiro", A Taboada (Cuntis-Moraña), n° 5, xullo 2002, así 
como do documento manuscrito Colonia penitenciaria del lazareto de San Simón 
por Edilberto Lois Couso, preso político de Cuntis, 1936-37-40, que nos foi facili- 
tado por Antonio Lois, o seu fillo. Agradecer ademais a valiosa testemuña oral da 
familia do alcalde republicano asasinado Manuel Rodríguez. 

